Kap 5:

**Ferdinand Magellan borjjasta birra eanaspáppa**

**Mátta-Amerihkkái**

Jagi 1519 guđđe skiippat Spania gátti ja borjjastedje Atlánta-ábi rastá. Álggus jovde Rio de Janeiro luktii, Mátta-Amerihkás. Das fas manne viidáset Rio de la Platai. Magellan lei gullan ahte gávdno nuorri maid sáhttá rasttildit jos áigu beassat nuppe beallái. Son ozai nuori, muhto manai boastut máŋgii. Parana ja Uruguay joga iskkai, muhto dat ledje dušše jogat. Sii geahččaledje johtit máttás, muhto doppe lei dálvi, buollašat ja garra dálkkit. Skiippat máhcce davás ja ásse dan dálvvi Patagonias. Mearraalbmát ledje hirrasat ja sin mielas ii lean somá ássat Patagonias. Dávjá suhtadedje ja vuostálaste Kapteainna. Okta skiipa borjjastii fas máttás, muhto vuojui. Mearraalbmát gádjo heakka. Guovttis vácciiga ruovttoluotta ássanbáikái. Skiippaiguin vižže daid earáid.

Magellan ohcá ain nuori, ja viimmat golggotmánu 20 beaivve jagi 1520 gávdno nuorri. Dat lea moalkkas ja váralaš, muhto sii siivodet borjjastit. Nuoris lea otne namma; Magellannuorri. Ihkku oidnet ahte olbmot boalddašit dola gáttis. Dán guovllu namahedje Dollaeatnamiin. Dan rájes leamaš eatnamis namma Dollaeanan.

**Jaskesábi rastá**

Mánu maŋŋá jovde áhpái. Lei goalki ja beaivvadat, ja áhpi lei jaskat. Magellan gohčodii ábi Jaskesáhpin. Dan rájes leamaš ábis namma Jaskesáhpi. Dál ledje báhcán vel 3 skiippa. Okta lei vuddjon ja nubbi lei jávkan go manai ruovttoluotta iskat muhtin vuona. Sii borjjastedje ruovttoluotta Spániai.

Magellan oktan mearraalbmáidisguin joatká borjjasmátkki. Sii borjjastit meattá máŋga sullo Jaskesábis maid eai fuomášge. Borjjasmátki bistá measta 4 mánu. Ollu guhkit go Magellan lei rehkenastán. Borramuš nohkagođii. Mearraalbmát borre guohcagan láibbi ja juhke duolva, fiskkodan čázi. Go vel náhkki ja sahájáffut dohkkejedje borramuššan. Bánit guohcagedje ja gahčče eret. Ollugat jápme dávddain, ja sii geat ledje báhcán ledje nelgon ja vuoimmehuvvan go jovde Guam-sullui. Guam-sullo olbmot adde mearraalbmáide borramuša ja divššu. Dattege ledje suollagat ja dohpo biergasiid ja ávdnasiid skiippain.

**Filippiinasullot –Magellan čukkohallo ja jápmá soađis.**

Magellan borjjasta viidáset ja joavdá Filippiinnat-sulluide njukčamánus jagi 1521. Dál eai leat go 150 mearraalbmá báhcán. Magellan sorro riidduide ja čuggehallo ja jápmá. 8 eará mearraalbmá maid goddojit seammá soađis. Muhtin feasttas váldojit 30 mearraalbmá giddagassii. Earát gávnnahedje ahte lea buoremus vuolgit ja borjjastedje viidáset oarjjás. Ofelaččat čájehedje mearraluotta Bruneii. Doppe sii gávdne ollu máistagiid ja devde guokte skiippa dievva máistagiiguin.

**Indiaábi rastá**

Dasto borjjastedje rastá Indiaábi ja jovde Kapp-gávpogii, Afrihkás. 60 albmá ledje skiippas. Kapp-gávpogis devde čázi ja biepmu fas doarvái viidáset mátkái. Nuppi skiippa borjjastii ruovttoluotta ja galggai gávdnat eará luotta Spaniai. Dan skiippas ledje 55 mearraalbmá. Dat fertii vuollánit go jovde Japanii. Doppe ledje garra vuostebiekkat ja eai šat sáhttán johtit. Sii jorgaledje ja váldojedje gitta portugiisáriin Indonesias.

**Kapp verde**

Borjjasmátki joatká meattá Afrihkká Natal-rittu ja bisána unnánaš Kapp Verdes. Sii ballet gávnnahallamis portugiisáriidda. Portugiisárat livčče gáibidit tuolu ja vearu go sii leat gávppašan sin sulluin Indonesias. Kapteaidna gielista ja muitala ahte sii leat boahtimin Amerihkás. Dađe bahát muhtin mearraalmmái máksá juhkamuša ovddas máistagiin, ja Portugiisárat árvidit ahte leat boahtimin Indonesias. Kapteaidna ferte hoahpus guođđit gátti. 13 mearraalbmá báhce gáddái, portugisáriid háldui.

**Spánias fas**

Čakčamánu 8. beaivve jagi 1522 joavdá skiipa Victoria Spániai fas. Báhcán lea 1 skiipa ja 18 mearraalbmá. Nubbi skiipa joavdá easka jagi 1525. Njealjis bohtet ruovttoluotta.

Buohkat ožžo rámi, gutni ja fuomášumi, ja šadde beakkálmasat. Sin mátkki birra lea čállon ja muitaluvvon ollu. Danne mii sáhttit otne daid muitalusaid návddašit ja oahppat ollu dan birra mo lei leahkit mearraalmmái ja gávnnusmátkkošteaddji 1500-logus. Čállosiid bokte mii maiddái oahppat mo lei eallin eará guovlluin máilmmis. Dattege ii sáhte álo luohttit ahte buot mii muitaluvvo lea duohta ja áibbas riekta.